UV voltooi sy akademiese jaar op 19 Desember | Netwerk24
Deur Marita Herselman 26 November 2020 17:38
Die Universiteit van die Vrystaat (UV) sal sy akademiese jaar op 19 Desember afhandel. Senior studente se 2021- akademiese jaar sal aan die begin van Maart en eerstejaars s'n teen middel Maart begin.
So het prof. Francis Petersen, rektor van die UV, Donderdag op 'n aanlyn mediakonferensie gesê.
Volgens hom is sowat 67% van die studente reeds terug op die onderskeie kampusse, waaronder byna al die studente van die fakulteit gesondheidswetenskap terug is.
Die UV sal voortgaan met 'n kombinasie van klas- en aanlyn onderrig.
Hy sê die universiteit hanteer die Covid-19-protokol taamlik goed.
Op 'n vraag of baie studente tydens die inperking uitgeval het, het Petersen gesê daar is verlede week vasgestel dat 780 studente nie op die aanlyn stelsel kon werk nie, maar hy dink dié getal is nou onder 600. Die situasie word opgevolg.
Uit die sowat 41 000 studente kon 'n klein persentasie studente dus nie hul studies voortsit nie, sê hy.
Oor die betaling van studiegeld het hy gesê dit is 42% van die universiteit se inkomste, waarvan die helfte deur die nasionale finansiële hulpskema vir studente (NSFAS) en die ander helfte deur studente self betaal word.
Van die studente wat self betaal, studeer 60% tot 70% met beurse. Dus sukkel die UV net om die oorblywende sowat 30% van studiegeld in te vorder.